钦定古今图书集成/明伦汇编/官常典/第104卷 > 《诸王传论》北齐·书
## 钦定古今图书集成/明伦汇编/官常典/第104卷 > 《诸王传论》北齐·书

文襄诸子，咸有风骨。虽文雅之道，有谢闲平，然武艺
英姿，多堪御侮。纵咸阳赐剑，覆败有征，若使兰陵获
全，未可量也。而终见诛翦，以至土崩，可为太息者矣。
安德以时艰主暗，匿迹韬光，及平阳之阵，奋其忠勇，
盖以临难见危，义深家国。德昌大举，事迫群情，理至
沦亡，无所归命。广宁请出后宫，竟不获遂，非孝珩辞
致有谢，李同自是后主，心识去矣。平原已远，存亡事
异，安可同年而说。武成残忍奸秽，事极人伦，太原迹
异猜嫌，情非衅逆，祸起昭信，遂及淫刑。嗟乎，欲求长
世，未之有也。以孝昭德音，庶可庆流后嗣。百年之酷，
盖济南之滥觞，其云莫效前人之言，可为伤叹。各爱
其子，岂其然乎？琅邪虽无师傅之资，而早闻气尚。士
开淫乱，多历岁年，一朝剿绝，庆集朝野，以之受毙，深
可痛焉。然专戮之衅，未之或免。赠帝谥恭，矫枉过直。
观过知仁，不亦异于是乎！